**3. GYERMEKVÉDELMI ESET[[1]](#footnote-1)**

**ANAMNÉZIS**

K. kislány, egy kétgyermekes család második gyermeke. Az édesanya elmondása szerint a terhesség panaszmentes volt, a szülés időben, spontán módon zajlott le. Csecsemőkorban tejérzékenységet állapítottak meg nála, azonban a gyermek már tünetmentes. Kisgyermekkori fejlődésében nem tapasztaltak a szülők problémát.

Két éves korában került bölcsödébe a kislány, négy évesen pedig óvodánkba.

Az édesapa segédmunkásként alkalmi munkákat vállal, az édesanya kertészetben dolgozik. Családi házban élnek, ahol évek óta építkeznek, felújítanak. Egy szobában, konyhában élnek puritán körülmények között. A berendezés szegényes, a környezet ingerszegény. A családban tanulási akadályozottság halmozottan fordul elő.

K. testvére is óvodánkba járt. A kisfiú megkésett beszédfejlődésű volt, tanulmányait speciális szakiskolában kezdte meg az óvoda után. Már akkor bekerült a család a gyermekvédelemi rendszerünk látószögébe. A szociális körülmények, anyagi helyzet indokolta ezt. Tudomásunk van róla, hogy a szülők veszekedése többször tettlegességig fajult és fajul a gyermekek jelenlétében is. A Családsegítő és Gyermekjóléti szolgálat, családgondozót jelölt ki számukra.

# ÓVODAI TAPASZTALATOK, GYERMEK ÉRDEKÉBEN MEGTETT INTÉZKEDÉSEK

K. szülei nem igényelték az anyás, apás beszoktatást, mondva a kislány már járt közösségbe. Nem is okozott gondot a gyermeknek, hogy az első pillanattól kezdve az óvodában hagyták.

Nagy érdeklődést mutatott a játékszerek iránt, válogatás nélkül kalandozott bennük. Egyik helyről a másikra ment, teljesen feltalálta magát. A felnőttek, gyermekek társasága feltűnően nem érdekelte, szinte külön életet élt a csoporttól. Nem beszélt, nem kommunikált, kapcsolatot nem teremtett.

Közös tevékenységekbe, játékokba nem kapcsolódott be, vagy csak nagyon rövid időre. Az udvaron bármelyik csoporthoz odacsapódott. Önállóság terén segítségre szorult.

Egy-két hónap után szinte naponta bekakilt. Jeleztük az édesanyának, aki elmondta, hogy otthon is előfordul. Rendszeresen többször a délelőtt folyamán kivittük a wc-re, ami lassan megoldotta a helyzetet.

Négy hónap után kezdték K.-t érdekelni a körülötte zajló események. Kezdett kapcsolatot teremteni a felnőttekkel, időnként kérdezett, beszélt. Beszéde nehezen érthető volt, egyszerű tőmondatokkal fejezte ki magát. Szívesen játszott asztali játékokkal, ahol megneveztünk közösen dolgokat. A szabályok betartása nehézséget okozott számára. Mint egy kis „vadvirág”, úgy élte az életét az óvodában.

A gyerekekkel időnként agresszív, durva, kiabálós volt, ami miatt előfordult, hogy társai kirekesztették a játékból. Ezekben a helyzetekben odafigyelést, segítséget igényelt. (Ma már kevésbé jellemző ez a szituáció.)

K fejlődésében több területen elmaradás volt tapasztalható, azonban néhány területen (ábrázoló tevékenységek: agyagozás, fűzés stb.) kiemelkedő képessége szembetűnő volt. Önkiszolgálás terén segítségre szorult, ugyanakkor szívesen bekapcsolódott a naposi munkába, söprésbe, takarításba.

Óvodánk gyógypedagógusával egyeztetve a Nevelési Tanácsadó vizsgálatát kértük a kislány fejlettségének megállapítására. A szakemberek szerint életkorához képest jelentős lemaradás tapasztaltak szinte minden területen, ezért javasolták továbbiakban a Tanulási Képességet Vizsgáló és Rehabilitációs Bizottság vizsgálatát. A szakvélemény a kislánynál mentális retardációját állapította meg, ezért sajátos nevelési igényű gyermeknek nyilvánították.

A korrekciós javaslatokat figyelembe véve óvodánk gyógypedagógusa megkezdte a terápiát, tanácsokkal látott el bennünket a csoportban történő differenciált egyéni fejlesztéshez. Beszédhibáját óvodánkban a Nevelési Tanácsadó logopédusa javította. Ekkor a kislány már betöltötte 5. életévét. (A későbbiekben gyógypedagógiai asszisztens segített a kislány körüli teendőkben.)

Iskola érettségi vizsgálat során a szakértői vélemény diagnózisában az enyhe értelmi fogyatékosság szerepel, javaslatban pedig a gyermek speciális szakiskolába való beiskolázása.

A kislánnyal kapcsolatos vizsgálatok elvégzéséhez a szülők hozzájárultak, együttműködtek, elfogadták a javasolt terápiákat.

A családgondozó segítségét kértük gyermekvédelmi felelősünk közreműködésével, mikor folyamatosan tetűt találtunk a kislány hajában. Az édesanya ezt a problémát nem tudta egyedül megoldani.

A Családsegítő és Gyermekjóléti Szolgálat esetmegbeszélésein tudomást szereztünk a családban zajló erőszakos eseményekről. Ez magyarázat volt számunkra a kislány érzelmi életében, szétszórt, csapongó figyelmében bekövetkező időnkénti ingadozásra. Egy-egy hosszabb otthonlét után megfigyelhető volt a visszaesés a kapcsolatteremtésében is.

A gyermek rendszeresen jár a mai napig is óvodába. Az édesanya jön délután K-ért, mert az édesapa tudomásunk szerint italozik. Előfordult, hogy az óvodába is enyhén ittasan érkezett. Ez okozza otthoni konfliktusaik többségét, aminek a gyermekek is elszenvedői. Egy ilyen durva veszekedés, fizikai bántalmazás következménye volt a rendőrségi beavatkozás. A rendőrség az ügy kapcsán bennünket is beidézett, ahol a szülők-gyerekek viszonyáról érdeklődtek. Mivel szociális problémák mellett a szülők magatartása veszélyezteti a gyermekek testi, értelmi, érzelmi, erkölcsi fejlődését, ezért indokolttá vált a jegyző általi tartós védelembe vételük. Az eljárás megindult, folyamatban van. A gyermekvédelmi jelzőrendszeren keresztül figyelemmel kísérjük a határozat meghozatalát.

K. esetében különböző intézményekkel és szakemberekkel való együttműködés segített bennünket a hátrányos helyzet okozta tünetek, és okokat felismerésében, gyermek fejlődéséhez, fejlesztéséhez szükséges információkhoz.

1. Forrás: Veszprém, Vadvirág Körzeti Óvoda [↑](#footnote-ref-1)